Der er et yndigt land
Der er et yndigt land er den ene af Danmarks to officielt anerkendte nationalsange, der anvendes ved nationale begivenheder. Teksten er af Adam Oehlenschläger, ca. 1819, udgivet 1823 under titlen Fædrelands-Sang; melodien er af Hans Ernst Krøyer, ca. 1835.
Sangen blev sunget ved Studenter-Sangforeningens første offentlige koncert 19.12.1840 og blev for alvor populær i forbindelse med folkemødet på Skamlingsbanken 4.7.1844. Senere melodier af Thomas Laub (1919) og Carl Nielsen (1924) har ikke formået at fortrænge Krøyers melodi, der for uøvede kan forekomme lidt vanskelig at synge.
Den består af to dele, hvoraf anden del normalt gentages, men ved sportsarrangementer o.l. er det siden 1990'erne blevet kutyme at afsynge første strofe og i stedet for gentagelsen at afsynge slutlinjerne fra sidste strofe.
Danmarks anden nationalsang, rettelig benævnt Kongesangen, er Kong Christian stod ved højen mast.